Taarka (film)

"Taarka" on 2008. aasta Eesti dokumentaalaineline draamafilm setu rahvalaulikust Hilana Taarkast.

Filmi on lavastanud Ain Mäeots, nimiosas mängivad Inga Salurand, Siiri Sisask ja Marje Metsur. Enne filmi lavastamist tõi Ain Mäeots 2005. ja 2006. aastal Obinitsas setu seltsimaja õuel lavale Kauksi Ülle kirjutatud näidendi "Taarka", millel film põhinebki.

"Taarka" filmiti 90 protsendi ulatuses Setumaal. Osa materjali võeti üles Haapsalus, Viljandis, Soomes ja Kalniene külas Lätis.

Süžee 
Eluloofilm räägib setu rahvalaulikust Hilana Taarkast (1856–1933). Film vältab ajalooliselt ajavahemikku 1861.–1933. aastani.

Osades:
Taarka – Inga Salurand, Siiri Sisask, Marje Metsur
Vasso – Kaarel Oja, Tõnu Oja
Taarka ema – Liina Tennossaar
Taarka isa – Peeter Oja
Vasso ema – Marika Vaarik
Rüa Piitre – Tanel Jonas
Rüa Piitre naine – Inara Luigas
Rüa Ivvan – Riho Kütsar
Tato – Kirke Kalde, Helge Kalde, Riina Maidre
Serko – Konrad Ruuben Sepp, August Varustin
Armas Väisänen – Mikko Nousiainen
Anna Raudkats – Helena Merzin
Jaamaülem – Toomas Lõhmuste
Preester Raag – Peeter Volkonski

Kriitika 
Filmi kritiseerijad on esile toonud kolm puudust:
 setu keel ei ole puhas ja sellest on raske aru saada;
 kombeid on kujutatud ühekülgselt, kohati liialdades;
 lool pole loogilist ega head ülesehitust.

Lavastaja Ain Mäeotsal tuli Eesti väiksust arvestades teha karm valik: kas võtta rollidesse setud (kes aga poleks suures osas kutselised näitlejad) või näitlejad (kes aga ei oska suures osas setu keelt). Kuna valik langes näitlejate kasuks, on filmis kuuldava keele kvaliteedis järele antud. Setud on filmis kõlavat nõrka setu keelt kritiseerinud ja kurtnud, et neil on sellest raske aru saada. "Kuigi tegu pole antropoloogilise dokumentaalfilmiga, on keel iga kultuuri lahutamatu osa ning setude puhul ongi ju see peamine erinevus, mis neid eestlastest eristab," toob välja Eva Kübar.

Kriitikat on tehtud ka filmis kujutatavate kommete ja maailma kohta. Setu sootska Aare Hõrn on öelnud, et filmitegijad ei arvestanud mõningate oluliste setude kultuuris paika pandud asjadega. Setusid riivab ka filmis sageli ette tulev alkoholijoomise eksponeerimine. Ain Mäeots on süüdistusi pareerinud väitega, et arenevas kultuuris ei saa kõike ühtselt ja kõigile sobivalt kujutada, vaid vastuolude teke on paratamatu. Kriitikud on esile toonud ka karakteriloomise nõrkuse ja ühekülgse setu elu kujutamise.

Filmi stsenaarium erineb oluliselt lavastusest. Mart Kivastik, üks filmi stsenariste, on kritiseerinud vormi ebamäärasust ja vaatepunkti puudumist. "See ei ole folkloorifilm setudest, ja samas ei ole ta ka mängufilm, kus oleks mingi lugu taga. Taarka lugu on seal veel nagu formaalselt olemas, aga ta upub siiski kuhugi sisse ära. Mina püüdlesin oma stsenaariumis ikka tugeva loo suunas, kus oleks lisaks ka setu asi sees. Tahtsin kirjutada väga head ühe naise lugu. Praegu võiksin oma nime sealt rahuga välja võtta, sest minu asja seal enam ei ole."

Tähelepanu on pälvinud ka see, et lavastuses Taarkat mänginud Merle Jääger on filmis vahetatud Inga Salurannast, Siiri Sisaskist ja Marje Metsurist koosneva kolmiku vastu. Lavastaja Ain Mäeots on märkinud, et selle põhjuseks on Jäägeri liig suur side lavastusega, samuti olevat Siiri Sisaskis olnud seletamatu Taarkale omane "võõras" joon, mida Jäägeris kui puhast verd setus ei ole: "Merca on oma loomult nii selge – noh, heas mõttes – ugri-setu. Kui sa vaatad talle näkku, siis – kõhetu mustlasverd naisterahvas ta ei ole! Aga esimene asi, mis Taarka kohta öeldakse: ta on võõrast verd, tal on mustlase veri, ta on nagu Carmen..."

Film arvudes 

2008. aasta jooksul käis filmi Eesti kinodes vaatamas 9445 inimest.

Festivalid ja auhinnad

Festivalidel osalemine 
 Hamburgi filmifestival (Saksamaa) 2008
 Tallinna Pimedate Ööde filmifestival (Eesti) 2008, Balti täispikkade filmide võistlusprogramm
 Euroopa filmifestival Torontos (Kanada) 2008

Auhinnad 
 Tartu armastusfilmide festival tARTuFF 2008 – publikupreemia
 Seto omakultuuripreemia 2008
 Eesti Kultuurkapitali debüüdipreemia 2008
 ETV kultuurisaate "OP!" aasta filmi preemia 2008

Viited

Artiklid 
 Rainer Kerge "Miks Merle Jäägeri asemel mängib filmis Taarkat Siiri Sisask?". Õhtuleht, 17. juuli 2007
 "Setod keerasid "Taarka" filmitegijatega tülli". Õhtuleht, 23. juuli 2007
 Maarja Aeltermann "Setomaa müstilisim naine". Postimees, 4. august 2007
 Dagmar Reintam "Kits rongis, kuumarabandus ja uudishimulikud lätlased". Õhtuleht, 25. august 2007
 Lehte Ilves "Haapsalus olid Taarka filmi võtted". Lääne Elu, 25. august 2007
 Veiko Märka "Kuidas tšuhnaad setudest jõhkra filmi tegid". Eesti Ekspress, 1. august 2008
 Pino Jüri "Taarka" – taheti parebahe, a tulõ-õs vällä". Setomaa, ??.??.????
 Rainer Kerge "Setud nägid omakeelset "Taarkat" kõige esimesena". Õhtuleht, 7. august 2008
 Eva Kübar "Taarka traagika Setumaa vihmas". Postimees, 7. august 2008
 Tiiu Laks "Taarka vaim valvas filmi". Eesti Päevaleht, 9. august 2008
 Eva Kübar "Lauluema Taarka setu kultuuris hulpimas". Postimees, 13. august 2008
 Kristiina Davidjants "Taarka" seisab kõrgemal keelenüanssidest". Ärileht, 19. august 2008
 Olev Remsu "Libahundi uus tulemine". Sirp, 12. september 2008
 Olavi Ruitlane "Taarka, loota lugu". Teater. Muusika. Kino, nr 10, 2008, lk 108–113

2008. aasta filmid
Eluloofilmid
Draamafilmid
Komöödiafilmid
Muusikafilmid
Eesti filmid
Filmid Eesti lähiajaloost‎
Filmid Eesti uusajast